Løft til lokale dagplejere | Ugeavisen Svendborg | Ugeavisen.dk
Du er her: Forside - Ugeavisen Svendborg - Løft til lokale dagplejere
De seks dagplejere fra Svendborg Kommune, som har gennemført dagplejeuddannelsen: Bagerst fra venstre ses Gitte Kari Hansen, Gitte Olsen og Annie Pia Henriksen. Forrest fra vestre: Susanne Rasmussen, Anne Dorthe Christensen og Conny Trip Davidsen. Privatfoto
Løft til lokale dagplejere
29. oktober 2018 kl. 14:35
Seks erfarne dagplejere har gennemgået dagplejeuddannelsens sidste modul
Svendborg: For nylig dimitterede første hold på 27 dagplejere på dagplejeuddannelsens sidste modul, og heriblandt var seks dagplejere fra Svendborg kommune: Gitte Kari Hansen, Gitte Olsen, Annie Pia Henriksen, Susanne Rasmussen, Anne Dorthe Christensen og Conny Trip Davidsen.
I 2014 indledte Svendborg kommune et samarbejde med syv andre kommuner, om et efteruddannelsesforløb til erfarne dagplejere. Det blev delt op i tre moduler, af fire ugers varighed.
- Det har betydet rigtigt meget for os, at uddannelsen var specielt tilrettelagt til dagplejere. Det har givet os en større faglighed, at vi nu er langt mere bevidste om handlingerne, bag det vi går og gør. Før talte vi os ned. Nu taler vi os op, fortæller Anne Dorthe Christensen, mens Gitte Kari Hansen supplerer:
- Vi har nu større blik for børnenes udbytte af aktiviteterne, vi sætter igang. Hvornår vi er foran, bag ved og ved siden af barnet. Vi er opmærksomme på barnets dannelse og læring, tilknytning og frem for alt trygheden. Vi arbejder mere målrettet med at styrke børnenes motorik, robusthed, sproglige udvikling med sang, sansemotorik, samtale og dialogisk læsning.
Dagplejerne har også arbejdet med konflikthåndtering, hvilket indebar forskellige personlighedstest.
- For at kunne optræde som en god mægler i konfliktsituationer, er selvindsigt vigtigt, og kan give den enkelte dagplejer et bedre fokus på intellektuel indsigt i problematikker. Vi har også arbejdet med kollegial sparring, børn i udsatte positioner, brede læringsmål samt evaluering af læringsmiljøet og innovation, forklarer Conny Trip Davidsen.